ET Euroopa Liidu Teataja C 133/25

KONKURSIKUTSE – EACEA/16/2018

Programm „Erasmus+“, 3. põhimeede – poliitikavaldkonna reformi toetamine

Euroopa noored koos

(2018/C 133/09)

1. SISSEJUHATUS. TAUST (1)

Noored on ELi liikuvustegevuses aktiivsed – nad ühinevad üleeuroopaliste organisatsioonidega või suhtlevad vähem struktureeritult ja mitteformaalselt Euroopa muude riikide noortega ning suhtuvad positiivselt Euroopa integratsiooniprotsessi ning toetavad seda (2). Selle raames võivad nad tegutseda Euroopa projekti mõjusate saadikutena ning luua kogu maailmajao ulatuses sidemeid eelkõige Ida- ja Lääne-Euroopa, kuid ka põhja ja lõuna suunas. Eesmärk on teisi inspireerida kontekstis, kuidas tajuvad noored Euroopat ja Euroopa identiteeti.

Tänapäeval edendab noorteprogramm „Erasmus+“ noorte vahetusprogramme, noorsootöötajate liikuvust ja toetab noorteorganisatsioone. Kogemuste analüüsist ilmneb eri riikide organisatsioonide ja noorte viljakas ja aktiivne koostöö. Programm „Erasmus+“ on noortes huvi tekitamisel ja noorte kaasamisel edukas. Osalemishuvi on suur ning praegu on võimalik toetada ainult kolmandikku liikuvusprojektidest (noorte vahetusprogrammid, noorsootöötajate liikuvus) ja viiendikku partnerlustest (piiriülesed noortealgatused).

Nagu märkis president Juncker 2017. aasta kõnes (olukorrast Euroopa Liidus): (3)„EL peab olema võrdsusliit ja võrdsete liit. Võrdsus liikmete vahel, olgu nad suured või väikesed, võrdsus ida- ja lääne-, põhja- ja lõunapoolsemate riikide vahel“. Selle teostamisel on noortel ülioluline roll. Kuigi noored võivad osaleda vähem traditsiooniliselt (nt valimised või erakonda kuulumine) kui vanemad inimesed, kuid enamik noori väljendab huvi poliitika vastu ja tunnetavad Euroopa Liidu kodakondsust tugevamalt kui vanemad elanikkonnarühmad. Euroopa noori käsitlev Eurobaromeetri uus uuring (4) kinnitab noorte huvi kodanikuosaluse nüüdisaegsemate vormide vastu: üle poole (53 %) vastanutest ütles, et on viimase 12 kuu jooksul osalenud vähemalt üht liiki korraldatud tegevuses (4 protsendipunkti võrra rohkem kui 2014), ning ligi kolmandik (31 %) Euroopa Liidu noortest märkis, et on viimase 12 kuu jooksul osalenud organiseeritud vabatahtlikus tegevuses (6 protsendipunkti võrra rohkem kui 2014).

Uuringu kohaselt nõuavad noored, et Euroopa Liit prioriseeriks teatud teemasid – haridust ja oskusi, keskkonnakaitset, migratsiooniprobleeme ja Euroopa Liidu kodakondsust. Need tulemused on kooskõlas projekti „Euroopa uus lugu“ tulemustega. „Euroopa uus lugu“ oli 5-aastane projekt, mille eesmärk oli võtta kokku noorte arvamus selle kohta, mis peaksid olema Euroopa Liidu noortetegevuse prioriteedid. Projekt lõppes 31. jaanuaril 2018, mil rühm noori andis projekti tulemused üle komisjonile (5).

2. EESMÄRGID

„Euroopa noored koos“ tegevuse ulatus peab toetuma kogemustele, mis on saadud projektiga „Euroopa uus lugu“ (6) ja muude noortepoliitika- ja programmialgatustega, mille eesmärk on edendada noorte osalust Euroopa avalikus elus, ning samuti piiriüleste vahetusprogrammide ja liikuvustegevusega.

2.1. Üldeesmärgid

Projektide „Euroopa noored koos“ eesmärk on moodustada piirkondlikke partnerlusi edendavaid võrgustikke, mis tegutseksid tihedas koostöös noortega kogu Euroopast (programmi „Erasmus+“ riigid). Võrgustike kaudu korraldatakse vahetusprogramme, edendatakse koolitust (nt noortejuhtidega) ja võimaldataks noortel endil algatada ühisprojekte.

„Euroopa noored koos“ toetab programmi „Erasmus+“ viie toetuskõlbliku riigi vähemalt viie noorteorganisatsiooni algatusi nende ideede jagamisel ELi kohta, julgustab laialdasemat kodanikuosalust ja aitab edendada Euroopa kodakondsuse tunnet. Algatuse eesmärk on ühendada kogu Euroopa noored idas, läänes, põhjas ja lõunas.

Temaatilised prioriteedid on aktiivne kodakondsus, võrgustike moodustamine, Euroopa väärtused ja Euroopa kodakondsus, demokraatlik osalus, demokraatlik säilenõtkus ja noortega seotud sotsiaalne kaasatus.

2.2. Erieesmärgid

Eelkõige toetatakse algatuse kaudu järgmist.

— Noorteorganisatsioonide liigendatuma koostöö edendamine ja arendamine partnerluste moodustamise või tugevdamise eesmärgil.

— Algatustesse kaasatud noorteorganisatsioonid, et julgustada noori osalema demokraatiaprotsessis ja ühiskonnas, tehes seda koolituste korraldamise, noorte eurooplaste seas ühiste omaduste tutvustamise kaudu ning julgustades arutelusid ja mõttevahetusi teemal, kuidas on noored seotud Euroopa Liiduga, selle väärtuste ja demokraatia alustega. See hõlmab Euroopa Parlamendi 2019. aasta valimistele eelnevate ürituste korraldamist.

— Alaesindatud noorte rühmade poliitikas osalemise, noorteorganisatsioonide ja muude kodanikuühiskonna organisatsioonide osalemise edendamine, kaasates haavatavad ning ebasoodsas sotsiaalses ja majanduslikus olukorras olevad noored.

Algatus on suunatud noorte vabaühendustele, avalik-õiguslikele asutustele ja noorte mitteametlikele rühmadele, kes teevad ettepanekuid projektide kohta, mis kaasavad vähemalt viis partnerit, kes suudavad mobiliseerida noori partnerlustesse, mis hõlmavad programmi „Erasmus+“ riikide hulka kuuluvaid riike ja piirkondi.

3. SOBIVUSKRITEERIUMID

Allpool esitatud kriteeriumidele vastavaid taotlusi hinnatakse põhjalikult.

Toetuskõlblikud on ainult taotlused, mille esitavad järgmistes programmiga ühinenud riikides asutatud juriidilised isikud (7).

3.1. Toetuskõlblikud taotlejad

Osalevad organisatsioonid võivad olla:

— mittetulundusühingud, ühendused ja vabaühendused; kaasa arvatud Euroopa noorte vabaühendused;

— sotsiaalettevõtted;

— avalik-õiguslikud asutused kohalikul, piirkondlikul ja riiklikul tasandil;

— piirkondade liidud;

— Euroopa territoriaalse koostöö rühmitused;

— vastutustundlikus ettevõtluses tegutsevad tulundusühingud,

mis on asutatud programmi „Erasmus+“ riigis.

Käesoleva konkursi partnerlusühenduste miinimumnõue on vähemalt viis partnerit programmis „Erasmus+“ osalemiseks sobivast viiest eri riigist. Taotlusi esitavad organisatsioonid peavad tõendama programmi „Erasmus+“ riikide eri osadest pärit partnerite hea geograafilise tasakaalu tagamise suutlikkust. Sellega peetakse silmas partnerlusühenduste jaotumist toetuskõlblike riikide vahel, kaasates partnereid eri piirkondadest idas, läänes, põhjas ja lõunas.

3.2. Toetuskõlblikud riigid

— Euroopa Liidu liikmesriigid: Austria, Belgia, Bulgaaria, Eesti, Hispaania, Horvaatia, Iirimaa, Itaalia, Kreeka, Küpros, Leedu, Luksemburg, Läti, Madalmaad, Malta, Poola, Portugal, Prantsusmaa, Rootsi, Rumeenia, Saksamaa, Slovakkia, Sloveenia, Soome, Taani, Tšehhi Vabariik, Ungari, Ühendkuningriik;

— Euroopa Vabakaubanduse Assotsiatsiooni (EFTA) riigid, mis kuuluvad Euroopa Majanduspiirkonda (EMP): Island, Liechtenstein ja Norra;

— kandidaatriigid, kelle liitumiseelne strateegia on kindlaks määratud kooskõlas nende riikidega sõlmitud raamlepingutes sätestatud üldpõhimõtete ning -tingimustega, et reguleerida nende osalemist ELi programmides: endine Jugoslaavia Makedoonia vabariik ja Türgi.

3.3. Toetuskõlblik tegevus

Käesoleva konkursi kontekstis seisneb Euroopa Liidu rahastus tegevustoetuses, millega osaliselt toetatakse tegevuste täitmiseks valitud asutustel tekkinud kulusid. See tegevus peab olema otseselt seotud konkursi üld- ja erieesmärkidega ning olema üksikasjalikult kirjeldatud taotletava toetuse kogu ajavahemikku hõlmavas projekti kirjelduses.

Toetuskõlblike tegevuste loetelu on järgmine:

— liikuvusmeetmed, sh suuremahulised noorte vahetusprogrammid;

— ELi poliitilise tegevuskava kontekstis noorte juurdepääsu ja osalust soodustav tegevus;

— kogemuste ja heade tavade vahetamine; võrgustike moodustamine ja partnerlused muude noorteorganisatsioonidega; teiste sidusrühmadega ja/või poliitika kujundajatega koosolekutel või seminaridel osalemine, mille eesmärk on suurendada ka poliitika mõju sihtrühmadele, sektoritele ja/või süsteemidele;

— Euroopa vabaühenduste / kodanikuühiskonna organisatsioonide / ELi-üleste võrgustike arendamise algatused ja üritused;

— noorte valdkonnas ELi poliitika prioriteetide teadvustamine, teavitamine, teabe levitamine ja edendamine (seminarid, õpikojad, kampaaniad, koosolekud, avalikud arutelud, nõustamised jne);

Tegevus on piiriülene ja võib toimuda Euroopa, riiklikul, piirkondlikul või kohalikul tasandil.

Liikuvusmeetmete/noorte vahetusprogrammide sobivuskriteeriumid:

— kestus: 5–21 päeva, v.a sõiduaeg;

— tegevuse toimumiskoht/-kohad: tegevus peab toimuma taotleja/partnerite riikides;

— toetuskõlblikud osalejad: vastuvõtvate ja/või saatvate organisatsioonide riikide residentidest 13–30-aastased noored;

— osalejate arv: vähemalt 16 ja kuni 180 osalejat (v.a rühmajuht/-juhid). Vähemalt 4 osalejat rühma kohta (v.a rühmajuht/-juhid). Igal riiklikul rühmal peab olema vähemalt üks rühmajuht. Rühmajuht on liikuvusmeetmetes/noorte vahetusprogrammides osalevaid noori saatev täiskasvanu, kelle eesmärk on tagada nende tõhus õpe, kaitse ja ohutus.

4. PROJEKTI TULEMUSED JA KESTUS

Toetatavad projektid peavad järgmise kaudu tõendama oma eeldatavat panust ELi noortepoliitika üldisse tegevuskavasse:

— „Euroopa uue loo“ (või muude samalaadsete aruteluprojektide) tulemustele toetumine ja nende seostamine kohalikul/piirkondlikul/riiklikul/Euroopa tasandil poliitika kujundamisega;

— demokraatlikus tegevuses (võimestamine, uued oskused, noorte osalemine projektide väljatöötamisel jne) noorte kaasatuse parandamine ja otsustajatega suhtlemise soodustamine;

— noortesektori suutlikkuse parandamine piiriüleses tegevuses ning piiriülese õppimise ning noorte ja otsustajate koostöö edendamisel;

— olemasolevate parimate tavade mõjuulatuse suurendamine ja sihtrühmadeni jõudmine (peale tavapäras(t)e võrgustiku/võrgustike);

— süstemaatilisematele partnerlustele juurdepääsu tagamine noorteorganisatsioonidesse kaasatud noorte seas ning noortestruktuuridega mitteseotud noorte või ebasoodsates tingimustes noorte seas tulemuste tõhus ja atraktiivne levitamine;

Projekt peab kestma 9–24 kuud. Selle kestust ei pikendata.

5. TOETUSE ANDMISE KRITEERIUMID

Taotlusi hinnatakse väljajätmis-, valiku- ja toetuse andmise kriteeriumide alusel. Väljajätmis- ja valikukriteeriumid on taotlemissuunistes aadressil https://eacea.ec.europa.eu/erasmus-plus/funding_en.

Taotluste rahastamisel on toetuse määramise kriteeriumid järgmised:

— projekti asjakohasus (25 %);

— projekti kavandamise ja rakendamise kvaliteet (25 %);

— partnerluse ja koostöö kvaliteet (25 %), sealhulgas projekti rakendamise kõigis etappides noorte kaasatuse viis ning ida-lääne ja põhja-lõuna suuna arvestamise viis;

— mõju, teabe levitamine ja kestlikkus (25 %).

Euroopa Liidu rahalise toetuse saamiseks arvestatakse ainult taotlusi, mis on saavutanud järgmised minimaalsed künnised:

— kokku vähemalt 60 % (toetuse andmise nelja kriteeriumi kogutulemus) ja

— iga kriteeriumi korral vähemalt 50 %.

6. EELARVE

Konkursikutse raames kasutatav projektide kaasrahastamise kogueelarve on 5 000 000 eurot.

ELi rahaline panus on vähemalt 100 000 eurot ja see ei ületa 500 000 eurot. See on piiratud kaasrahastamise maksimummääraga 80 % toetuskõlblikest projekti kogukuludest.

Hariduse, Audiovisuaalvaldkonna ja Kultuuri Rakendusamet jätab endale õiguse kõiki ettenähtud vahendeid mitte välja jagada.

7. TAOTLUSTE ESITAMISE MENETLUS JA TÄHTAEG

Taotlusdokumendid tuleb esitada interneti kaudu korrakohasel e-vormil, mis on nõuetekohaselt täidetud ning sisaldab kõiki asjakohaseid lisasid ja täiendavaid dokumente.

Inglis-, prantsus- ja saksakeelne vorm on veebiaadressil

http://eacea.ec.europa.eu/erasmus-plus/funding_en

Vorm tuleb nõuetekohaselt täita ühes Euroopa Liidu ametlikus keeles.

Nõuetekohaselt täidetud e-vorm tuleb esitada veebis hiljemalt 25. mail 2018 kella 12.00 ks (keskpäev Brüsseli aja järgi) koos asjakohaste lisadega (8).

Täiendavad kohustuslikud haldusdokumentide lisad tuleb saata ametile e-postiga samaks tähtpäevaks.

Taotlejad peavad hoolikalt tutvuma konkursikutse EACEA/16/2018 ja taotluste esitamise menetluse kogu teabega ning kasutama kõiki taotlusdokumente, mis on järgmisel aadressil:

https://eacea.ec.europa.eu/erasmus-plus/funding_en

8. KONKURSIKUTSE KOGU TEAVE

Konkursikutse EACEA/16/2018 kogu teave (sh taotlemissuunised) on järgmisel aadressil:

https://eacea.ec.europa.eu/erasmus-plus/funding_en

E-posti aadress:

EACEA-YOUTH@ec.europa.eu

(1) Vt C(2018)774, 15.2.2018 (WPI 3.18): https://ec.europa.eu/programmes/erasmus-plus/sites/erasmusplus2/files/c-2018-774-en.pdf

(2) Vt Eurobaromeetri uuring nr 455 „Euroopa noored“ (september 2017), avaldatud jaanuaris 2018: http://ec.europa.eu/commfrontoffice/publicopinion/index.cfm/survey/getsurveydetail/instruments/flash/surveyky/2163

(3) http://europa.eu/rapid/press-release_SPEECH-17-3165_en.htm

(4) https://ec.europa.eu/programmes/erasmus-plus/sites/erasmusplus2/files/c-2018-774-en.pdf

(5) https://europa.eu/youth/have-your-say/new-narrative-for-europe_et

(6) Vt https://europa.eu/youth/have-your-say/new-narrative-for-europe_et.

(7) http://ec.europa.eu/programmes/erasmus-plus/sites/erasmusplus2/files/files/resources/erasmus-plus-programme-guide_en.pdf

(8) Taotluste koostamise juhendis nõutud mis tahes muu haldusdokument tuleb saata e-postiga hiljemalt 25. maiks 2018 (keskpäevaks Brüsseli aja järgi) Hariduse, Audiovisuaalvaldkonna ja Kultuuri Rakendusametile e-posti aadressil EACEA-YOUTH@ec.europa.eu